钦定古今图书集成/明伦汇编/官常典/第731卷 > 姬汝作 张天锡
## 钦定古今图书集成/明伦汇编/官常典/第731卷 > 姬汝作 张天锡

按《金史忠义传》：“汝作字钦之，汝阳人，全州节度副使
端修之侄孙也。父懋，以荫试部掾，转尚书省令史。汝
作读书知义理，性豪宕，不拘细行，平日以才量称。正
大末，避兵崧山，保乡邻数百家，众以长事之。后徙居
交牙山砦，会近侍局使乌古论四和抚谕西山，以便
宜授汝作北山招抚使，佩银符，遂迁入汝州。初，汝州”
残破之后，天兴元年正月，同知宣徽院事张楷授防
御使，自汴率襄郏县土兵百馀人入青阳垛。时呼延
实者领青阳砦事。实，赵城人，本杨沃衍部曲，以战功
至宝昌军节度使，闲居汝之西山。楷自揣不能服众，
乃以州事托实。寻往邓州，从恒山公武仙。后大元兵
至，城破，杀数千人，乃许降，以张宣差者管州事。三月，
钧州溃军柳千户者入州，张逃去，柳遂据之，未几，城
复破。及汝作至，北兵虽去，但空城尔。汝作招集散亡，
复立市井，北兵屡招之，不从，数战互有胜负。已而北
兵复来攻，汝作亲督士卒，以死拒之。兵退，间道纳奏，
哀宗宣谕：“此州无险固可恃，汝乃能为国用命，今授
以同知汝州防御使”，便宜从事。是时，此州南通邓州，
西接洛阳，东则汴京，使传所出供亿，三面传通音耗。
然呼延实在青阳为总帅，忌汝作城守之功，不能相
下，州事动为所制，实欲迁州入山，谓他日必为大兵
所破。汝作以为“仓中粮尚多，四面溃军日至，此辈经
百死，激之皆可用，朝廷倚我守此州，总帅乃欲弃之，
何心哉！”谗间既行，有相图之隙。详议官杨鹏释之曰：
“外难未解，而顾私忿。”语甚谆切，实乃还山。鹏因劝汝
作纳奏，乞死守此州，以坚军民之心。其冬，战于襄郏，
得马百馀，士气颇振，遂以汝作为总帅，不复与实相
关矣。天兴二年六月，哀宗在蔡州，遣使征兵入援。州
人为逻骑所扰，农事尽废，城中粮亦垂尽。是月，中京
破，部曲私议有唇亡之惧，谋以城降。惧汝作不敢言，
乃以迁州入山白之。汝作怒曰：“吾家父祖食禄百年，
今朝廷又以州事帅职委我，吾生为金民，死为金鬼，
汝辈欲避于山，非欲降乎？有再言迁者，吾必斩之。”八
月，塔察将大兵攻蔡，经汝州，州人梁皋作乱，与故吏
温泽、王和七八人径入州廨，汝作不为备，遂为所杀。
时宣使石珪体究洛阳所以破及强伸死节事，以路
阻留汝州驿。梁皋既杀汝作，走告珪曰：“汝作私积粮
斛，不恤军民，聚怒杀之矣。皋不图汝作官职，惟宣使
裁之。”珪惧，乃以皋权汝州防御使，行帅府事。脱走入
蔡，以皋杀汝作事闻。哀宗甚嗟惜之，遣近侍张天锡
赠汝作昌武军节度使，子孙世袭谋克，仍诏岘山帅
呼延实、登封帅范真并力讨皋。天锡避岘山，先约范
真。真以麾下李某者往，以“抚谕军民”为名。皋率军士
迎于东门，知朝廷图己，阴为之备，李犹豫不敢发。皋
馆天锡于望崧楼，隐毒于食，天锡遂中毒而死，皋后
为《大元》兵所杀。杨鹏，字飞卿，能诗